Griekwastad-moorde: Voog en ouma glo steeds in sy onskuld | Maroela Media
"Niemand van ons beskou hom as 'n monster nie," het die voog se vrou aan die hof gesê. Haar naam mag nie bekend gemaak word nie om die minderjarige seun se identiteit te beskerm.
Sy het voor regterpresident Frans Kgomo getuig ter versagting van die 17-jarige se vonnis.
Die hof het die seun op 27 Maart skuldig bevind aan die moord op Deon Steenkamp (44), sy vrou Christel (43) en hul dogter Marthella (14). Hulle is op 6 April 2012 op hul plaas Naauwhoek in Griekwastad doodgeskiet. Die seun is ook skuldig bevind aan Marthella se verkragting en dwarsboming van die gereg.
Die vrou het aan die hof gesê sy glo steeds die seun het nie die misdade gepleeg nie. Sy het gesê hy het laat ontwikkel in vergelyking met haar eie seuns. "Verskeie vriende het by ons kom kuier terwyl by ons gebly het. Ek en my dogter was daar en hy het hom goed gedra," het sy gesê.
Die vrou het ook aan die hof gesê sy weet die polisie het met verskeie meisies in verbinding getree wat kontak gehad het met die seun, omdat hulle saam aan sport deelgeneem het. "Hulle kon nie een enkele aanduiding kry dat hy homself sleg gedra het voor ander meisies nie," het sy gesê. "Daardie ouers het ons gebel en hulle was ontsteld oor van die vrae."
Sy het aan die hof gesê daar was van dag een af geen genade vir die kind nie, en daarom het sy en haar man besluit om as voogde op te tree. Kgomo wou by haar weet wat sy sou doen as die kind binne die volgende vyf jaar erken dat hy die moorde gepleeg het. "As hy dit self vir my sê, sal ek dit moet glo." Sy sê egter sy sal hom dan steeds ondersteun.
Die seun se ouma, wie se naam ook nie bekend gemaak word nie om sy identiteit te beskerm, het vroeër aan die hof gesê sy glo ook steeds aan die seun se onskuld, ondanks die kennergetuienis wat hulle aangehoor het.
Majoor Bronwynn Stollarz het ter verswaring van die seun se vonnis gemaan dat die seun 'n risiko vir die samelewing is, aangesien sy misdade manipulasie en geweld insluit. Sy sê hy moet in die tronk aan die seksoortredersbehandelingsprogram deelneem en gereelde psigoterapie bywoon.
Die saak is tot 24 Junie uitgestel vir finale vonnisbetoë. -SAPA
Ja nee fam sal dit mos nou se want "as" hy onskuldig verklaar word kry hulle seker baie omkoop geld van hom. Die deler is net so goed soos die steler. Hy is skuldig .